b'\n_START_ARTICLE_\nArgentan\n_START_SECTION_\nGeografi\n_START_PARAGRAPH_\nArgentan ligger 58 km sydsyd\xc3\xb8st for Caen og 100 km nord for Le Mans.\n_START_SECTION_\nHistorie\n_START_PARAGRAPH_\nArgentan er en gammel romersk by ved Orne floden. Byen fortsatte med at vokse i Middelalderen. Argentan var involveret i kampene omkring Falaise-lommen i august 1944 under 2. Verdenskrig, og blev kraftigt beskadiget._NEWLINE_Efter vikingernes invasion af Normandiet overlod Rollo byen til en af sine f\xc3\xb8lgesvende. Igennem middelalderen var Argentan til tider en rig by, og til andre tider totalt nedbr\xc3\xa6ndt. Engelske styrker besatte gentagne gange byen. Plantagneterne betragtede byen som en af de vigtigste i Normandiet._NEWLINE_Under Ludvig 14. lod Colbert Alen\xc3\xa7on konkurrere \xc3\xb8konomisk med Argentan om kniplinger. P\xc3\xa5 denne m\xc3\xa5de opstod Argentan kniplingerne. Argentan blev en vigtig by for traditionelle h\xc3\xa5ndv\xc3\xa6rk og i religi\xc3\xb8s forstand med benediktinere og kloster. Der blev bygget to meget imponerende kirker: Saint-Martin og Saint-Germain foruden adskillige herberge._NEWLINE_Med den franske revolution blev der mere stille om Argentan. Under Verdenskrigene gik det ud over Argentan. Mange unge m\xc3\xa6nd d\xc3\xb8de i 104. infanteriregiment under slaget ved Verdun i 1. Verdenskrig (1916), og under 2. Verdenskrig blev byen n\xc3\xa6sten fuldst\xc3\xa6ndig \xc3\xb8delagt._NEWLINE_I 1944 under bombardementerne inden starten p\xc3\xa5 Operation Overlord blev byen delvis \xc3\xb8delagt af amerikanske B-17 Flying Fortress bombefly. Hovedparten af byen blev imidlertid \xc3\xb8delagt i august samme \xc3\xa5r. Den 3. amerikanske arm\xc3\xa9 under ledelse af general George S. Patton befriede Argentan efter otte dages sv\xc3\xa6re kampe mod 9. tyske panserdivision og 2. SS panserdivision. Det var den 80. amerikanske infanteridivision, der befriede byen om morgenen den 20. august.'